ঢাকা, ২৭ জুন (শীর্ষ নিউজ ডটকম): গত বছর রাজধানীর রমনা থানায় ট্যাঙ্কিচালক ফারুককে  পুড়িয়ে হত্যা মামলায় এবার ছাত্রশিবিরের সাবেক সভাপতি ড. রেজাউল করিমকে জিজ্ঞাসাবাদের জন্য রিমান্ডে নেয়ার অনুমতি পেয়েছে পুলিশ।  ঢাকা মহানগর গোয়েন্দা (ডিবি) পুলিশ আজ সোমবার দুপুরে রেজাউল করিমকে সিএমএম আদালতে হাজির করে ওই মামলায় জিজ্ঞাসাবাদের জন্য ১০ দিনের রিমান্ড প্রার্থনা করেন। অন্যদিকে রেজাউলের পক্ষে জামিন আবেদন করা হয়।  ঢাকা মহানগর হাকিম তানভীর আহমেদ শুনানি গ্রহণ শেষে ৪ দিনের রিমান্ড মঞ্জুর করেন।  উল্লেখ্য, গত বছরের ২৭ জুন বিরোধী দলের হরতালের আগের দিন মগবাজারে গাড়িতে অগ্নিসংযোগ ও চালক ফারুককে  হত্যার অভিযোগে এ মামলাটি দায়ের হয়। এ মামলায় এরই মধ্যে বিএনপি ও জামায়াতে ইসলামীর বেশ কয়েকজন শীর্ষ নেতাকে গ্রেফতার করে রিমান্ডে নিয়ে নির্যাতন করা হয়েছে বলে অভিযোগ রয়েছে।  (শীর্ষ নিউজ ডটকম/আরএম/টিএইচ/১৭:২০ঘ.)